Rikunarita-ORG/Wikinium huggingface dataset:
# Rembrandt van Rijn

**Rembrandt Harmenszoon van Rijn** (1606-1669), ia es un artiste baroca nederlandes, e un de la pintores la plu grande en la arte ueste. El ia nase en Leiden. A 14 anios, el ia entra la universia de Leiden. El ia abanda esta per studia la arte en Amsterdam.

Par se sposi a Saskia van Uylenburg, la cusin de un vendor de arte susedosa, el ia veni en contata con padrones rica ci ia encarga pitures personal con plase.

On ia amira e compra multe se pitures mital e relijios. Se pitures prima ia ave sujetos dramal con folas en posas composada, e asentua contrastas de lus e ombra. *Pitur de la construor de barcones Jan Rijcksen e se sposa* mostra se moda temprana — se preocupa con detalias de fas e vestes e mobila de sala.

Rembrandt ia pinta ance 60 autopitures, ce ia es plu tarda fusada en se pitures istorial e biblial.

*

La primas de se encargadas publica major en Amsterdam ia inclui *La leson de anatomia par Dr. Nicolaes Tulp*, mostrante la sirurjistes grande ci ia asembla per sesioni e discute. En *La vijila de note*, Rembrandt ia reali un drama, pintante un compania militar en batalia. Algas de se vistas es romantica e de se imajina propre.

En un obra biblial, *Reveni de la fio perinte*, Rembrandt ia asentua la drama psicolojial a interna. El ia crea ance sirca 1400 desinias de vistas variosa esterna e interna. Un desinia temprana, *Pitur de un om en un senton, videda tra un cuadro* es fada en creta, e on considera el como se pitur personal la plu grande.
# Rio Ganga

Un mapa de la basines de la rio Ganges (jala), Bramaputra (purpur), e Megna (verde)
La rio Ganga en Varanasi
La **rio Ganga** es un rio de la sucontinente indian cual flue tra la nasiones de India e Bangladex. La rio es 2525 km de longia e comensa en la Himalaias en la stato indian de Uttarakhand e flue sude e este tra la plano Gangan de India norde. Pos entra Bangla ueste, lo divide entre du rios: la rio Hugli e la rio Padma. Ambos flue tra alga distritos de Bangla ueste e vacui en la baia Bangla.

La rio Ganga es un de la rios la plu santa per hindus. Lo es ance un corda de salva per miliones de indianes ci vive longo sua curso e depende de lo per sua nesesas dial. Lo es adorada en hinduisme e personida como la diva Ganga. Lo ia es ance importante istorial, con multe capitales provinsal o imperal locada a sua rivas.
# Polio

Un om con atrofia e paralise de sua gamga e pede destra, la resulta de polio
**Polio** (ance nomida paralise infantal, o plu tecnical, poliomielite) es un maladia infetal causada par la poliovirus. En sirca 0.5% de casos on ave debilia de la musculos, resultante en un perde de move. Esta pote aveni tra alga oras a alga dias. La debilia envolve la plu comun en la gamas, ma pote ance envolve la musculos de la testa, colo, e diaframa. Multe persones recovre. En los con un debilia de musculos, sirca 2-5% de enfantes e 15-30% de adultes mori. Un otra 25% de persones ave sintomes minor como febre e un garga dolente, e a 5% ave un dole de testa, rijidia de la colo, e doles en la brasos e gamas. Esta persones tipal recovre entre un o du semanas. En a 70% de infetas no resulta en sintomes. Anios pos recovre, un sindrom pospolial pote aveni, con un developa lente de debilia de musculos simil a lo de cual la person ia sufri de la infeta orijinal.

La poliovirus es tipal sperdeda de person a person tra materia fecal infetada entrante la boca. Lo pote es sperdeda par comedas o acua cual conteni feces umana, e min comun de saliva infetada. Los ci es infetada pote sperde la maladia per a ses semanas, an si no sintomes es presente. La maladia pote es diagnoseda par trova la virus en a feces o par deteta la anticorpos contra lo en la sangue. La maladia aveni natural sola en umanas.

La malada es prevenable con la vasina per polio; ma dosas multiple es nesesada per es efetosa. La Sentros per Controla de Maladias en la SUA recomenda ce viajores ave refortintes de la vasina; ance per persones ci vive en paises en do la maladia es aveninte. Pos infeta, no trata spesifada esiste. En 2016, on ave 37 casos de polio normal, e sinco casos de polio derivada de la vasina. Esta es multe min ca la 350,000 casos normal en 1988. En 2014, la maladia ia es sperdente sola entre persones en Afganistan, Nijeria, e Pacistan. En 2015, Nijeria ia para la sperde, ma lo reaveni en 2016.

Polio ia esiste per miles de anios, con depintas en arte antica. La maladia ia es prima reconoseda como un problem distinguida par la dotor medical engles, Michael Underwood, en 1789, e la virus cual causa lo ia es prima identifiada en 1908 par la imunolojiste osteraices, Karl Landsteiner. Avenis major ia comensa en la sentenio 19 en Europa e la SUA. En la sentenio 20, lo ia deveni un de maladias de enfantes la plu disturbante en esta areas. La vasini prima per polio ia es developada en la desenio de 1950 par Jonas Salk. On ia espera ce la efortas de vasini e deteta temprana de casos ta resulta en elimina global de la maladia a 2018.
# Karl Popper

Karl Popper, sirca 1980
**Karl Raimund Popper** (28 julio 1902 - 17 setembre 1994) ia es un filosofiste e comentor sosial brites, naseda en Osteraic. Un de la filosofistes de siensa la plu influente de la sentenio 20. Popper es conoseda per sua rejeta de indui clasica en la metodo siensal, e ia prefere falsi empirical. Seguente Popper, un teoria en la siensas empirical pote nunca es demostrada, ma lo pote es falsida, pe lo pote e debe es investigada con esperimentas desidente. Popper ia es oposada a la esplica clasica de justi, cual el ia repone con razonalisme critica.

En discutes political, el es conoseda per sua defendes enerjiosa de democratia libral e la prinsipes de critica sosial cual el ia crede permete la posible de un sosia abrida e florinte. Sua filosofia political ia inclui ideas de la ideolojias political major de democratia, incluinte sosialisme/democratia sosial, libertarianisme/libralisme clasica, e conservalisme, e ia atenta reconsilia los.

Un esemplo de esta atenta de reconsilia es un discute de tolera en *The Open Society and Its Enemies* ("la sosia abrida e sua enemis", 1945):

Tolera sin limitas debe resulta en la desapare de tolera, Si nos estende tolera sin limitas an a los ci es nontolerante, si nos no es preparada per defende un sosia tolerante contra la atacas par la nontolerante, alora la tolerante va es destruida, e tolera con los.
Karl Popper ia nase en Wien en 1902 a jenitores de la clase media alta: Jenny Schiff e Simon Siegmund Carl Popper, un avocato e dotor de leges a la Universia de Wien. Tota de sua avis ia es iudi, ma los no ia es multe relijiosa, e como un parte de la prosede de asorbe cultural, la familia ia converti a luteranisme ante sua nase.

En 1928, Popper ia gania un diploma dotoral en psicolojia, su la supravide de Karl Bühler e Moritz Schlick. Sua tese ia es *Zur Methodenfrage der Denkpsychologie* ("sur demandas de metodo en la psicolojia de pensa"). El ia sposi sua asosior Josefine Ana Henninger (190-1985) en 1930. El ia es profesor a la Universia de Zeland Nova, e plu tarda, a la Universia de London.

Popper ia mori de complicas de canser, pneumonia, e fali de la renes con 92 anios a 17 setembre 1994.
# Etica

**Etica** (de un parola elinica cual sinifia "la (comprende) morala") es un de la campos grande de filosofia. Etica – e la studias deduida de lo (pe filosofia legal e political) – es ance nomida "Filosofia pratica", car lo esplora la ata umana (no como "Filosofia teorial", a cual la studias clasica parteni: Lojica, Epistemolojia e Metafisica).

Costumal on usa "etica" e "moralia" como sinonimes, ma etica es la siensa sur moralia; per otra parolas, moralia dise *cual* on fa; etica esplora *perce*.

## Vide ance

* Teorias de Etica.
# CSS

**CSS** es un lingua usada per descrive la aspeta de documentos scriveda en un lingua de marca, normal HTML.

On ia desinia lo per fasili separa la *contenida* de un documento e sua *presenta*. Esta separa aida manteni documentos, car on pote defini simple la aspeta a un ves en un fix sentral, e lasa alora ce tota la documentos en un grupo refere a esta. CSS permete ance la defini de stilos usable per la maneras diversa de asede un documento – per esemplo sur scermo, sur paper, par vose, o par Braille.

La spesifas tecnical de CSS es mantenida par la World Wide Consortium.

La nom "CSS" es un corti de la espresa engles "Cascading Style Sheets" (Folias Cascadente de Stilos).